Helse Sør-Øst

Helse Sør-Øst RHF er det største blant den norske stats fire regionale helseforetak (RHF). Helse Sør-Øst RHF ble opprettet 1. juni 2007 gjennom en sammenslåing av Helse Sør og Helse Øst. Helse Sør-Øst RHF sørger for spesialisthelsetjenester til 3,1 millioner mennesker i regionen. Samlet omsetning var rundt 96 milliarder kroner i 2021. Med sine cirka 81 000 ansatte er Helse Sør-Øst landets største arbeidsgiver. Hovedkontoret ligger på Hamar. Foretaket har i tillegg kontorsteder i Oslo, Skien og Tønsberg.


== Historie ==
De første styret ble utnevnt 11. mai 2007, med Hanne Harlem som leder. Den 21. mai ble Bente Mikkelsen tilsatt som administrerende direktør. Det første foretaksmøtet i Helse Sør-Øst fant sted i Helse- og omsorgsdepartementet onsdag 30. mai 2007.


== Ansvarsområde ==
Som en statlig virksomhet er Helse Sør-Øst RHFs hovedoppgaver definert gjennom oppdrag fra Helse- og omsorgsdepartementet. Helse Sør-Øst RHF har ansvar for spesialisthelsetjenestene i Viken, Oslo, Innlandet, Vestfold og Telemark, og Agder,  med til sammen over tre millioner innbyggere. Helse Sør-Øst har ansvar for 57 % av den samlede spesialisthelsetjenesten i Norge. 
Helse Sør-Østs to viktigste tiltak for rapportering til eier og informasjon til samfunnet for øvrig er Årlig melding og Årsrapport med årsberetning og årsregnskap. Årlig melding svarer opp kravene som Helse- og omsorgsdepartementet har stilt til Helse Sør-Østs virksomhet, mens årsberetning og årsregnskap svarer opp kravene i regnskapsloven. 
Hovedoppgavene er pasientbehandling, forskning, utdanning av helsepersonell og opplæring av pasienter og pårørende.
Virksomheten omfatter sykehus, institusjoner i psykiatrien og innen rusbehandling, ambulansetjenesten, nødmeldingstjenesten, pasienttransport, opptreningsinstitusjoner, sykehusapotek og laboratorier.


== Organisasjon ==
Virksomheten i Helse Sør-Øst er organisert i elleve underliggende datterselskaper, kalt helseforetak (HF). 

Akershus universitetssykehus HF
Oslo universitetssykehus HF
Sunnaas sykehus HF
Sykehusapotekene HF
Sykehuset i Vestfold HF
Sykehuset Innlandet HF
Sykehuset Telemark HF
Sykehuspartner HF
Sykehuset Østfold HF
Sørlandet sykehus HF
Vestre Viken HFRegionalt utdanningssenter for leger i spesialisering (RegUt) i Helse Sør-Øst drives av Oslo universitetssykehus på vegne av Helse Sør-Øst, med ansvar for hele Helse Sør-Øst samt et nasjonalt koordinerende ansvar for legers spesialistutdanning. Senteret ledes av en egen direktør, administrativt plassert i direktørens stab ved OUS, som også rapporterer til Helse Sør-Øst. Senteret har ansvar for rundt 60% av leger i spesialisering i Norge.
Helse Sør-Øst har også avtaler med private helseleverandører, herunder Betanien Hospital, Diakonhjemmet Sykehus, Lovisenberg Diakonale Sykehus, Martina Hansens Hospital og Revmatismesykehuset, samt om lag 950 avtalespesialister.


== Akutt- og traumefunksjoner ==
Bedriften driver 16 sykehus med akutt- og traumefunksjon spredt over hele dekningsområdet. Sykehus med traumefunksjon er akuttsykehus med minimumskompetanse og infrastruktur for å ta imot og behandle skadde pasienter, samt kriterier for overflytting av de alvorlig skadde til traumesenter. Oslo Universitetssykehus HF er det regionale traumesenteret. Det har ansvar for fagutvikling og utvikling og vedlikehold av retningslinjer for traumesystemet og for å kvalitetssikre koordineringen og oppfølgingen av traumebehandling gjennom beskrevne behandlingsforløp. Målet er at de alvorlig skadde blir dirigert (triagert) til traumesenteret, eventuelt via stabiliserende initialbehandling ved annet sykehus med traumefunksjon.
Ambulansetjenesten var  per november 2019 organisert gjennom seks avdelinger med totalt 103 ambulansestasjoner.
Det regionale helseforetaket har fem AMK-sentraler (akuttmedisinsk kommunikasjonssentral). 
Helse Sør-Øst har fem luftambulansebaser som driftes av det nasjonale selskapet Luftambulansetjenesten HF, mens aktuelle helseforetak har ansvaret for medisinsk bemanning. AMK Oslo er tillagt ansvaret for koordinering.


== Styre ==
Styret består for tiden av
Svein Ingvar Gjedrem (leder)
Nina Tangnæs Grønvold (nestleder)
Bushra Ishaq
Harald Vaagaasar Nikolaisen
Peder Kristian Olsen
Einar Lunde
Kristin Vinje
Kirsten Brubakk (ansattrepresentant)
Christian Grimsgaard (ansattrepresentant)
Lasse Bent Sølvberg (ansattrepresentant)


== Referanser ==


== Eksterne lenker ==
Offisielt nettsted 
Informasjon fra departementet